Οδηγία 2000/82/ΕΚ της Επιτροπής της 20ής Δεκεμβρίου 2000 για τροποποίηση των παραρτημάτων των οδηγιών του Συμβουλίου 76/895/ΕΟΚ, 86/362/ΕΟΚ, 86/363/ΕΟΚ και 90/642/ΕΟΚ που αφορούν αντιστοίχως τον καθορισμό των ανωτάτων περιεκτικοτήτων για τα κατάλοιπα φυτοφαρμάκων πάνω και μέσα στα οπωροκηπευτικά, στα σιτηρά, στα τρόφιμα ζωικής προέλευσης και σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών αντιστοίχως (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 76/895/ΕΟΚ του Συμβουλίου, της 23ης Νοεμβρίου 1976, για τη μέγιστη περιεκτικότητα για τα κατάλοιπα φυτοφαρμάκων επί και εντός των οπωροκηπευτικών(1), όπως τροποποιήθηκε τελευταία από την οδηγία 2000/57/ΕΚ της Επιτροπής(2), και ιδίως το άρθρο 5, την οδηγία 86/362/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα κατάλοιπα φυτοφαρμάκων μέσα και πάνω στα σιτηρά(3), όπως τροποποιήθηκε τελευταία από την οδηγία 2000/81/ΕΚ(4), και ιδίως το άρθρο 10, την οδηγία 86/363/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα κατάλοιπα φυτοφαρμάκων πάνω και μέσα στα τρόφιμα ζωικής προέλευσης(5), όπως τροποποιήθηκε τελευταία από την οδηγία 2000/81/ΕΚ, και ιδίως το άρθρο 10, την οδηγία 90/642/ΕΟΚ του Συμβουλίου, της 27ης Νοεμβρίου 1990, που αφορά τον καθορισμό των ανωτάτων περιεκτικοτήτων για τα κατάλοιπα φυτοφαρμάκων πάνω ή μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών(6), όπως τροποποιήθηκε τελευταία από την οδηγία 2000/81/ΕΚ, και ιδίως το άρθρο 7, Εκτιμώντας τα ακόλουθα: (1) Για τα σιτηρά και ορισμένα προϊόντα φυτικής προελεύσεως, συμπεριλαμβανομένων των οπωροκηπευτικών, οι ανώτατες περιεκτικότητες σε κατάλοιπα θα πρέπει να αντικατοπτρίζουν τη χρήση των ελάχιστων ποσοτήτων φυτοφαρμάκων που είναι απαραίτητα για να διασφαλιστεί η αποτελεσματική προστασία των φυτών, τα οποία εφαρμόζονται κατά τρόπο ώστε η ποσότητα των καταλοίπων να είναι η μικρότερη από πρακτική άποψη και αποδεκτή από τοξικολογική άποψη, ιδίως όσον αφορά την προστασία του περιβάλλοντος και όσον αφορά την εκτιμώμενη πρόσληψη μέσω της διατροφής. Για τα τρόφιμα ζωικής προελεύσεως η ανώτατη περιεκτικότητα σε κατάλοιπα θα πρέπει να αντικατοπτρίζει την κατανάλωση από τα ζώα σιτηρών και προϊόντων φυτικής προελεύσεως τα οποία έχουν υποστεί επεμβάσεις με φυτοφάρμακα, καθώς επίσης και τις απευθείας συνέπειες της χρήσεως ενδεχομένως κτηνιατρικών φαρμάκων. (2) Ο ανώτατες περιεκτικότητες σε κατάλοιπα φυτοφαρμάκων πρέπει συνεχώς να επανεξετάζονται και είναι δυνατό να αλλάξουν λαμβάνοντας υπόψη τις νέες πληροφορίες και τα στοιχεία. Οι ανώτατες περιεκτικότητες σε κατάλοιπα (ΑΠΚ) θα πρέπει να καθορίζονται στο κατώτερο όριο του αναλυτικού προσδιορισμού όταν από την επιτρεπόμενη χρήση των φυτοφαρμάκων δεν προκύπτουν ανιχνεύσιμα επίπεδα καταλοίπων φυτοφαρμάκων στα τρόφιμα, ή όταν δεν επιτρέπονται οι χρήσεις τους, ή όταν οι χρήσεις που έχουν επιτραπεί από κράτη μέλη δεν στηρίζονται στα αναγκαία στοιχεία, ή όταν οι χρήσεις τους σε τρίτες χώρες οι οποίες συνεπάγονται την παρουσία καταλοίπων επί ή εντός των τροφίμων τα οποία είναι δυνατόν να διατεθούν στο εμπόριο στην κοινοτική αγορά, δεν στηρίζονται στα εν λόγω αναγκαία στοιχεία. (3) Έχουν θεσπιστεί αποφάσεις της Επιτροπής για να μην συμπεριληφθούν δραστικές ουσίες στο παράρτημα Ι της οδηγίας 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(7), όπως τροποποιήθηκε τελευταία από την οδηγία 2000/80/ΕΚ της Επιτροπής(8), για τα azinphos-ethyl [απόφαση 95/276/ΕΚ της Επιτροπής(9)], propham [απόφαση 96/586/ΕΚ της Επιτροπής(10)], dinoterb [απόφαση 98/269/ΕΚ της Επιτροπής(11)], DNOC [απόφαση 1999/164/ΕΚ της Επιτροπής(12)], pyrazophos [απόφαση 2000/233/ΕΚ της Επιτροπής(13)], monolinuron [απόφαση 2000/234/ΕΚ της Επιτροπής(14)], και chlozolinate [απόφαση 2000/626/ΕΚ της Επιτροπής(15)] και tecnazene [απόφαση 2000/725/ΕΚ της Επιτροπής(16)]. Στις αποφάσεις αυτές προβλέπεται ότι δεν επιτρέπεται πλέον η χρήση φυτοπροστατευτικών προϊόντων που περιέχουν τις δραστικές ουσίες αυτές στην Κοινότητα. Είναι συνεπώς απαραίτητο να προστεθούν όλα τα κατάλοιπα φυτοφαρμάκων που προέρχονται από τη χρήση φυτοπροστατευτικών προϊόντων στα παραρτήματα των οδηγιών 86/362/ΕΟΚ, 86/363/ΕΟΚ και 90/642/ΕΟΚ, ώστε να είναι δυνατή η εποπτεία και ο έλεγχος της χρήσεως τους και η προστασία του καταναλωτή. Προκειμένου να ικανοποιηθούν οι θεμιτές προσδοκίες όσον αφορά τη χρήση των υφιστάμενων αποθεμάτων φυτοφαρμάκων, οι αποφάσεις της Επιτροπής για την εξαίρεση ορισμένων ουσιών καθόρισαν μια προθεσμία για τη σταδιακή κατάργησή τους και θα πρέπει οι ανώτατες περιεκτικότητες σε κατάλοιπα, οι οποίες στηρίζονται στην αρχή σύμφωνα με την οποία η χρήση της υπό εξέταση ουσίας δεν επιτρέπεται στην Κοινότητα, να μην τεθούν σε εφαρμογή πριν από τη λήξη της προθεσμίας σταδιακής κατάργησης που έχει καθοριστεί για την εν λόγω ουσία. (4) Οι ανώτατες περιεκτικότητες σε κατάλοιπα έχουν καθορισθεί όσον αφορά την ουσία azinphos ethyl για ορισμένα τρόφιμα, στο παράρτημα ΙΙ της οδηγίας 76/895/ΕΟΚ, όπως τροποποιήθηκε από την οδηγία 82/528/ΕΟΚ της Επιτροπής(17), αλλά επιτράπηκε σε ορισμένα κράτη μέλη να καθορίσουν υψηλότερες ΑΠΚ. Προκειμένου να εναρμονισθούν οι ανώτατες περιεκτικότητες καταλοίπων για το azinphos ethyl πάνω και μέσα στα οπωροκηπευτικά σε κοινοτικό επίπεδο, πρέπει να συμπεριληφθούν οι ΑΠΚ στην οδηγία 90/642/ΕΟΚ. Επιπλέον, οι διατάξεις αυτές θα πρέπει να τροποποιηθούν μετά την ανάκληση των αδειών σε κοινοτικό επίπεδο. (5) Οι κοινοτικές ανώτατες περιεκτικότητες καταλοίπων και οι περιεκτικότητες που συνιστώνται από τον Codex Alimentariιιs έχουν καθορισθεί και αξιολογηθεί με παρόμοιες διαδικασίες. Δεν καθορίστηκαν βάσει του Codex ανώτατες περιεκτικότητες καταλοίπων για τα azinphos ethyl, dinoterb, DNOC, monolinuron, propham και chlozolinate. Υπάρχει ένας περιορισμένος αριθμός ανωτάτων περιεκτικοτήτων βάσει του Codex για τα pyrazophos και tecnazene και έχουν ληφθεί υπόψη κατά τον καθορισμό των ανωτάτων περιεκτικοτήτων καταλοίπων της παρούσας οδηγίας. Η Κοινότητα κοινοποίησε το σχέδιο οδηγίας της Επιτροπής στον Παγκόσμιο Οργανισμό Εμπορίου και οι παρατηρήσεις που διαβιβάστηκαν ελήφθησαν υπόψη για την ολοκλήρωση της οδηγίας. Με βάση την υποβολή αποδεκτών στοιχείων, η Ευρωπαϊκή Επιτροπή θα εξετάσει τη δυνατότητα να καθορισθούν ανοχές κατά την εισαγωγή όσον αφορά τις ανώτατες περιεκτικότητες σε κατάλοιπα για συγκεκριμένους συνδυασμούς φυτοφαρμάκων και καλλιεργειών(18). (6) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Στο παράρτημα ΙΙ της οδηγίας 76/895/ΕΟΚ διαγράφονται οι ενδείξεις που αφορούν την ουσία azinphos ethyl. Άρθρο 2 Στον πίνακα του μέρους Α του παραρτήματος ΙΙ της οδηγίας 86/362/ΕΟΚ προστίθενται ενδείξεις όσον αφορά τα ακόλουθα κατάλοιπα φυτοφαρμάκων: ΘΕΣΗ ΠΙΝΑΚΑ Άρθρο 3 Το παράρτημα ΙΙ της οδηγίας 86/363/ΕΟΚ τροποποιείται ως εξής: 1. Ενδείξεις όσον αφορά τα ακόλουθα κατάλοιπα φυτοφαρμάκων προστίθενται στον πίνακα του μέρους Α: ΘΕΣΗ ΠΙΝΑΚΑ 2. Ενδείξεις όσον αφορά τα ακόλουθα κατάλοιπα φυτοφαρμάκων προστίθενται στον πίνακα του μέρους Β: ΘΕΣΗ ΠΙΝΑΚΑ Άρθρο 4 Στον πίνακα του παραρτήματος ΙΙ της οδηγίας 90/642/ΕΟΚ προστίθενται οι ενδείξεις για τα κατάλοιπα φυτοφαρμάκων, όπως εκτίθενται στο παράρτημα της παρούσας οδηγίας. Άρθρο 5 1. Η παρούσα οδηγία αρχίζει να ισχύει 20 ημέρες μετά τη δημοσίευσή της. 2. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από την 1η Ιουλίου 2001. Πληροφορούν αμέσως σχετικά την Επιτροπή. 3. Οι διατάξεις αυτές πρέπει να εφαρμοστούν από την 1η Ιουλίου 2001 για τις ουσίες azinphos-ethyl, propham και dinoterb. 4. Οι διατάξεις αυτές πρέπει να εφαρμοστούν από την 1η Ιουλίου 2002 για τις ουσίες DNOC, pyrazophos και monolinuron. 5. Οι διατάξεις αυτές πρέπει να εφαρμοστούν από την 1η Ιανουαρίου 2003 για τις ουσίες chlozolinate και tecnazene. 6. Οι διατάξεις αυτές, όταν θεσπίζονται από τα κράτη μέλη αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις της αναφοράς αυτής καθορίζονται από τα κράτη μέλη. Άρθρο 6 Η παρούσα οδηγία απευθύνεται στα κράτη μέλη. Βρυξέλλες, 20 Δεκεμβρίου 2000.

[Source: multi_eurlex | Tokens: 7407]